Այսօրուան լրատուամիջոցներուն մէջ, եւ յատկապէս` հեռուստացոյցի վրայ երբ կը տրուին լուրեր ու պատկերներ գաղթականներու մասին, ամէն հայու արեան մէջ բան մը կը խլրտի. չէ՞ որ գաղթականութիւնը մեր ալ կեանքը եղած է, մեր անցեալը, մեր կենսագրութիւնը` միշտ զանգուածներով, խլուած հայրենի հողէն, օտար երկիրներու դարպասներուն առջեւ նուաստացած, ողորմութեան կարօտ, վերապրելու մթնցող յոյսով վիրաւոր: